लंदन पैरालिंपिक्स में हिस्सा लेंगे मुम्बई के दो युवक  
मुम्बई के दो पोलियोग्रस्त युवकों ने मुश्किल हालात पर विजय पाते हुए लंदन पैरालिंपिक्स-2012 में शिरकत करने की योग्यता हासिल की है।
मुम्बई के दो पोलियोग्रस्त युवकों ने मुश्किल हालात पर विजय पाते हुए लंदन पैरालिंपिक्स-2012 में शिरकत करने की योग्यता हासिल की है।
	प्रकाश नदार (35) और भूषण केसकर (34) को अगले वर्ष अगस्त में लंदन जाने का सौभाग्य प्राप्त हुआ है। प्रकाश डिस्क्स थ्रो स्पर्धा में हिस्सा लेंगे जबकि भूषण पावरलिफ्टिंग में अपनी किस्मत आजमाएंगे।
	प्रकाश और भूषण साधारण परिवार से ताल्लुक रखते हैं। दोनों ने तमाम विषमताओं से लड़ते हुए पैरालिंपिक्स में हिस्सा लेने की योग्यता हासिल की है।
	प्रकाश का जन्म वर्ली की एक झुग्गी बस्ती में हुआ है। वह एक छोटी सी दुकान चलाते हैं। उन्होंने इसका नाम 'स्वाभिमान कम्यूनिकेशन सेंटर' रखा है। मुम्बई के क्षेत्रीय पासपोर्ट दफ्तर के बाहर स्थित इस दुकान से प्रकाश का परिवार चलता है। उनके परिवार में उनकी मां, पत्नी और दो बच्चे हैं। बड़ा बेटा हरिहरन माटुंगा के डॉन बास्को स्कूल में पढ़ता है जबकि चार वर्षीय बेटी वार्षिनी दादर स्थित गर्ल्स कांवेंट हाई स्कूल में पढ़ती है।
	दूसरी ओर, भूषण पेशे से ग्राफिक्स डिजाइनर हैं। भूषण ने पावरलिफ्टिंग 175 किलोग्राम वर्ग में नाम कमाया है। उन्होंने इस स्पर्धा में कई राष्ट्रीय और अंतरराष्ट्रीय पदक जीते हैं।
	प्रकाश और भूषण पोलियोग्रस्त हैं। प्रकाश जहां व्हीलचेअर के सहारे अपने काम करते हैं जबकि भूषण का एक पैर पोलियोग्रस्त है।
	दोनों को बीते सप्ताह पैरालिंपिक्स में हिस्सा लेने के सम्बंध में लंदन पैरालिंपिक्स समिति का संदेश मिला। दोनों इससे बहुत खुश हैं। इसके लिए दोनों ने बेंगलुरू में राष्ट्रीय चयन शिविर में हिस्सा लिया था।
	प्रकाश ने कहा कि वह इस बात को समझते थे कि किसी आधिकारिक मदद, वित्तीय सहायता, प्रायोजकों की मदद और पेशेवर अनुभव के बगैर भी वह पैरालिंपिक्स जैसे शीर्ष आयोजन में हिस्सा ले सकते थे और इसी कारण उन्होंने हमेशा इसके लिए प्रयास जारी रखा।